
Jeden

Červená šmuha na palci vypĺňajúca priehlbiny a špirály v pokožke. Pip ju skúmala ako bludisko. Ak by privrela oči, mohla by to byť krv. Nebola, ale ak by chcela, dokázala by oklamať vlastné oči. Bol to červený rúž, odtieň Ruby Woo. Mama trvala na tom, aby si ho naniesla, lebo „dopĺňa vzhľad dvadsiatych rokov“. Pip naň neustále zabúdala, a keď sa opäť raz náhodou dotkla úst, na malíčku jej ostala ďalšia šmuha. Všade samé krvavé škvrny, výrazne červené na bledej pokožke.

Zastali pred domom Reynoldsovcov. Pip ich dom vždy pripomínal tvár, z ktorej na ňu okná upierali pohľad.

„Sme tu, pipi,“ ozval sa oco úplne zbytočne z predného sedadla. Obrátil sa k nej so širokým úsmevom, ktorý mu vytvoril vrásky na čiernej pokožke a v prešedivenej brade. Tú si, na mamino zhrozenie, skúšal nechať na leto. „Užite si to. Určite to bude večer, za ktorý sa oplatí zomrieť.“

Pip zastonala. Ako dlho si to pripravoval? Zach vedľa nej sa zdvorilo zasmial. Bol to jej sused, Chenovci bývali o štyri domy ďalej od Amobiovcov, takže obe rodiny sa striedali v tom, kto ich odvezie a vyzdvihne. Keď Pip oslávila sedemnásť, dostala vlastné auto, ale tento víkend bolo u automechanika. Takmer akoby to oco naplánoval, aby museli strpieť jeho príšerné „vražedné“ vtipy.

„Máš ešte niečo?“ spýtala sa Pip a ovinula si boa z čiernych pierok okolo ramien, až vyzerali ešte bledšie. Otvorila dvere a zagúľala naňho očami.

„Keby pohľad dokázal zabíjať,“ odvetil oco prehnane teatrálne.

Vždy mal v zásobe niečo ďalšie. „Tak fajn, maj sa, oco,“ povedala a vystúpila. Zach spravil to isté z druhej strany a poďakoval pánu Amobimu za odvoz.

„Bavte sa,“ zakričal za nimi oco. „Obaja vyzeráte vražedne dobre!“

A zase. Pip sa však neudržala a zasmiala sa, čo ju trochu podráždilo.

„Ozaj, Pip,“ ozval sa oco, tentoraz vážne, „naspäť ťa hodí Carin otec. Ak sa domov vrátiš skôr ako my s mamou z kina, pusť psa von vycikať sa, dobre?“

„Áno, jasné.“ Kývla rukou a vykročila k vchodovým dverám po Zachovom boku. Vyzeral trochu smiešne: červené sako s modrými pásikmi, biele nohavice s ostrými pukmi, čierny motýlik a slamený klobúk s rovnou strieškou na čiernych rovných vlasoch. A malá menovka: Ralph Remy.

„Pripravený, Ralph?“ spýtala sa a stisla zvonček. A ešte raz. Nevedela sa dočkať, kým to bude mať z krku. Jasné, svojich priateľov nevidela už celé týždne a možno to napokon bude zábava. Ale doma na ňu čakala práca a zábava je, koniec koncov, plytvanie časom. Dokázala však dosť dobre predstierať a to predsa nie je klamstvo.

„Až po tebe, Celia Bourneová,“ usmial sa Zach a videla na ňom, že sa teší. Možno bude musieť predstierať trochu lepšie a začať sa usmievať tiež.

Dvere otvoril Connor, ibaže už nevyzeral ako Connor Reynolds. Do zvyčajne plavých vlasov si votrel akýsi farebný vosk, takže boli sivé a ulízané dozadu. Okolo očí sa mu ťahali hnedé kľukaté čiary namaľované farbou na tvár, chabý pokus o vrásky. Na sebe mal čierny smoking – určite si ho požičal od otca – a k tomu bielu vestu a motýlik, na predlaktí sa mu hojdala prevesená biela utierka.

„Dobrý večer.“ Connor sa hlboko predklonil a s ním aj zopár prameňov sivých vlasov, ktoré nedržali na svojom mieste. „Vitajte v sídle Remyovcov. Som majordómus Humphrey Todd,“ zdôraznil prvú slabiku svojho mena.

Za Connorom sa ozvalo pišťanie a do haly vošla Lauren. Na sebe mala červené šaty so strapcami po kolená, aké nosievali flapperky. Klobúk v tvare zvona zakrýval väčšinu hrdzavých vlasov a okolo krku jej visel perlový náhrdelník, ktorý narážal o menovku. Lizzie Remyová. „To je môj manžel?“ vzrušene zvýskla, vrhla sa vpred a vtiahla úbohého Zacha za sebou.

„Vidím, že všetci sú už poriadne nabudení,“ poznamenala Pip, keď kráčala chodbou za Connorom.

„Tak potom je dobre, že si už tu, aby si nás trocha schladila,“ podpichol ju.

Roztiahla úsmev do väčšej grimasy a pridala na pretvárke.

„Rodičia sú doma?“ spýtala sa.

„Nie, šli na víkend preč. A Jamie je vonku. Dom máme len pre seba.“

Connorov brat Jamie bol od nich o šesť rokov starší, ale odkedy sa vykašľal na univerzitu, býval doma. Pip sa pamätala, aká hustá atmosféra panovala u Reynoldsovcov, keď sa to stalo, ako sa všetci naučili našľapovať okolo toho po špičkách. A teraz to bola téma, o ktorej sa nerozpráva.

Vošli do kuchyne, kam Lauren odtiahla Zacha a podávala mu drink. Boli tam aj Cara a Ant a v rukách držali rovnaké poháre s červeným vínom. Bol to posun oproti tomu, čo za zmesky zvyčajne miešali z nestrážených domácich barov.

„Zdraíčko, madam Pip,“ ozvala sa Cara – Pipina najlepšia priateľka – s výrazným nevydareným prízvukom londýnskej pracujúcej triedy. Načiahla sa, poťahala Pip za boa a pustila ho späť na jej príšerné smaragdovozelené šaty. Pip chýbali jej džínsy na traky. „Aké nóbl.“

„Zo sekáča,“ odvetila Pip a premerala si Carin kostým.

Mala na sebe nevkusné čierne šaty s dlhou bielou kuchárskou zásterou, plavé vlasy zakryté sivou šatkou. Aj ona mala na tvári nakreslených zopár vrások, ale trochu jemnejších a efektnejších ako Connor. „Koľko rokov má tvoja postava?“ spýtala sa Pip.

„Och, stará ako korytnačka,“ odvetila Cara. „Päťdesiatšesť.“

„Vyzeráš na osemdesiatšesť.“

Ant vyprskol a Pip sa k nemu konečne otočila. Zo všetkých zúčastnených vyzeral najpodivnejšie: pásikavý oblek na jeho útlej postave doslova visel, dopĺňala ho hladká biela viazanka, čierny pinč a obrovské falošné fúzy prilepené nad perou.

„Na slobodu a na leto,“ vyhlásil Ant so zdvihnutým pohárom vína a vzápätí si odpil. Fúzy sa mu namočili do tekutiny a ostali mu na nich visieť kvapôčky.

Táto konkrétna sloboda znamenala to, že všetci mali za sebou prvú časť maturitných skúšok, bol koniec júna a prvý raz za dlhý čas sa zišli všetci šiesti, hoci bývali v jednom meste a chodili do rovnakej školy.

„Veď hej,“ ozvala sa Pip, „ibaže ešte nie je tak celkom leto, lebo máme pred sebou mesiac školy. A okrem toho musíme onedlho odovzdať návrhy na SOČ-ku.“ Okej, asi fakt potrebuje trochu viac praxe v predstieraní. Nedokázala si pomôcť; keď odchádzala z domu, v hrudi pocítila boľavé bodnutie, ktoré jej pripomenulo, že by naozaj mala začať robiť na tom projekte už cez víkend, hoci len včera zložila poslednú skúšku. Pracovné prestávky nemala Pip Fitz-Amobiová veľmi v obľube a sloboda na ňu nepôsobila oslobodzujúco.

„Panebože, nemôžeš si dať pohov aspoň na jeden večer?“ frflala Lauren s očami a palcami na telefóne.

Vložil sa do toho Ant. „Ak ti to spraví radosť, môžeme ti dať nejakú domácu úlohu.“

„Aj tak máš už tému SOČ-ky zrejme vybratú,“ ozvala sa Cara a úplne zabudla na prízvuk.

„Nemám,“ vzdychla Pip. To bol ten problém.

„Doriti,“ zhíkol Ant s predstieraným zdesením. „Si v poriadku? Nemáme ti zavolať sanitku?“

Pip vystrčila prostredník a frnkla mu ním po falošných hustých fúzoch.

„Na fúzy mi nesiahaj,“ ustúpil. „Sú posvätné. A bojím sa, že mi vytrhajú moje vlastné pod nimi.“

„Akoby ti vôbec nejaké rástli,“ odfrkla Lauren s očami stále upretými na telefón. Minulý rok mali s Antom veľmi krátky vzťah odsúdený na neúspech, v ktorom si vymenili asi štyri opité bozky. Teraz mali šťastie, ak sa im podarilo odlákať Lauren od jej súčasného priateľa Toma, ktorý bol nepochybne na druhej strane telefónu.

„Takže, dámy a páni.“ Connor si odkašľal a vzal zo servírovacieho stolíka ďalšiu fľašu vína a kolu pre Pip. „Ráčte ma všetci nasledovať do jedálne.“

„Aj já, biedna kuchárečka?“ spýtala sa Cara.

„Aj ty,“ usmial sa Connor a zaviedol ich cez halu do jedálne v zadnej časti domu. Zo zárubne bol ešte stále odštiepený kúsok dreva, odkedy sa Connor ako dvanásťročný skejtoval po dome. Pip mu vtedy vravela, aby to nerobil, ale počúval ju vôbec niekedy niekto?

Keď Connor otvoril dvere, tlmené kvílivé zvuky sa zmenili na džezovú hudbu z Alexy v rohu miestnosti. Jedálenský stôl bol roztiahnutý a na bielom obruse rozprestretom navrchu sa križovali záhyby zo skrine. Uprostred stola blikotali tri dlhé tenké sviečky, po ktorých stekal červený vosk.

Bolo už aj prestreté: taniere, poháre na víno, nože a vidličky. Na každom tanieri ležala menovka. Pip očami vyhľadala meno Celia Bourneová. Sedela medzi Dorou Keyovou – Carou – a Humphreym Toddom – Connorom, presne oproti Antovi.

„Čo bude na večeru?“ spýtal sa Zach a pohladil prázdny tanier, keď si sadol k stolu na opačnom konci.








„Čože?!“ vyprskla Lauren znechutene.















Všetci ho uprene pozorovali.

